- Det er for, at man som gæst og medarbejder kan føle sig mere tryg her. Sådan siger Sofie Stenild, der er marketingschef ved Skallerup Seaside Resort. Den nordjyske feriedestination er en af de virksomheder og/eller organisationer, der har fået den nye certificering som "Hjertesikker Zone". Det betyder, at der i et område ikke bare er let adgang til en hjertestarter, men at der også er folk i nærheden, som er uddannede i hjertelungeredning. Det er Dansk Råd for Genoplivning der med støtte fra TrygFonden står bag den nye certificering, som, man håber, kan være med til at sikre, at flere overlever hjertestop. - Hjertesikker Zone er en ny måde, hvor alle ildsjæle kan bidrage til at redde liv gennem deres virksomhed, grundejerforening eller idrætsklub ved at sikre de bedst mulige betingelser for, at man kan overleve et hjertestop i deres zone. - Samtidig sender det et signal til lokalområdet om, at hjælpen er nær, hvis der skulle ske et hjertestop, fortæller Fredrik Folke, professor ved Københavns Universitet, overlæge og forskningsleder i Region Hovedstadens Akutberedskab og overlæge i kardiologi på Herlev-Gentofte Hospital. Viser ansvarlighed På det nordjyske resort er der nu fire hjertestartere, og de lever op til alle anbefalingerne. Det gjorde de, allerede inden certificeringen fandtes. - Vi har altid haft det som et mål, at her skulle være sikkert. Hvert år har vi en falckmedarbejder ude for at undervise i førstehjælp, så alle vores ansatte kan få et kursus minimum hvert andet år i fem timer. Og i løbet af tiden lærer de også at bruge hjertestarterne, fortæller Sofie Stenild og tilføjer: - Det hjælper jo ikke værd at have dem, hvis ikke vi ved, hvordan de skal bruges. Hun er i tvivl om, hvorvidt det vil hjælpe resortet i markedsføringen, at den nu er klassificeret som Hjertesikker Zone. - Men jeg synes, det giver en tryghed, og at det viser udadtil, at vi er ansvarlige. Vi har det godt med, at vi kan stå inde for, at vi gør noget, siger hun.

Referat:
En ny certificering som Hjertesikker Zone skal sikre, at flere skal overleve hjertestop. Skallerup Seaside Resort er et af de steder, der har fået certificeringen.